
Gépjármű lengéscsillapítójának állapotfelmérése gyorsulásérzékelők segítségével

Dolgozatom során részletekbe menő vizsgálatot folytatok azzal a céllal, hogy megismerjem a rugózott és rugózatlan tömeg egységén mérhető gyorsulás-idő függvények jellemzőit, nevezetes pontjait. Fontos dolognak vélem, hogy megállapítsak olyan matematikai kapcsolatokat, amelyek rámutatnak a két különböző helyen mért függvény közötti összefüggésre, hogy általuk lehetségessé válhasson a lengéscsillapító állapotának meghatározására, hiszen a lengéscsillapító, az az alkatrész, ami fizikai kapcsolatot létesít a rugózott és rugózatlan tömeg egység között.
A lengéscsillapító hibátlan működése elengedhetetlen ahhoz, hogy gépjárművünket biztonsággal tudjuk használni. Az elhasználódott lengéscsillapítónak számtalan hátrányos tulajdonsága van menetdinamikai szempontból: gumiabroncs egyenetlen kopása, a fékút jelentős meghosszabbodása, az egyenes futás megszűnése, a menetkomfort romlása.
Magyarországon a kétévente esedékes időszakos műszaki vizsgálatok között a gépjárművezetőnek nincsen visszajelzése a lengéscsillapítóinak állapotáról, pedig bizonyos használat mellett, ilyen hosszú időtartam alatt akár 50.000 km-nél is nagyobb távot tesznek meg egyes sofőrök. Időközben a szakszervizekben elvégzett szemrevételezéses vizsgálat csak az igen drasztikus hibákat tudja kiszűrni.
Dolgozatom témakörének előzményeként Horváth Csongor 2013-ban írt TDK munkájának eredményeit is felhasználom, melynek lehetőségeit tovább gondolva újabb hasznos eredményekkel szeretnék hozzájárulni ahhoz, hogy olyan fedélzeti lengéscsillapító diagnosztikai rendszert lehessen kifejleszteni, amely a tulajdonost időben figyelmezteti a futómű kiemelten fontos alkatrészének elhasználódására.



